于闐鐘歌送靈徹上人歸越
作者：竇庠
朝代：唐

paragraphs: 海中有國傾神功，烹金化成九乳鐘。
精氣激射聲沖瀜，護持海底諸魚龍。
聲有感，神無方，連天雲水無津梁。
不知飛在靈嘉寺，一國之人皆若狂。
東南之美天下傳，環文萬象無雕鐫。
有靈飛動不敢懸，鎖在危樓五百年。
有時清秋日正中，繁霜滿地天無風。
一聲洞徹八音盡，萬籟悄然星漢空。
徒言凡質千鈞重，一夫之力能振動。
大鳴小鳴須在君，不撃不考終不聞。
高僧訪古稽山曲，終日當之言不足。
手提文鋒百鍊成，恐刜此鐘無一聲。